ምንጪ ዝኾነ ይኹን ቁጠባዊ ምዕባለ እንታይ እዩ?
ህላወ ባህርያዊ ጸጋታት ንበይኑ መሰረት ምዕባለን ዕቤትን ክኸውን ከም ዘይክእል፡ ዝተፈላለዩ ክልሰ-ሓሳባት ስነ-ቁጠባ ዘረጋግጽዎ ሓቂ እዩ። ምንጪ ዝኾነ ይኹን ቁጠባዊ ምዕባለ፡ ፍልጠትን ክእለትን ዝዓጠቐ ዓቕሚ ሰብ ምዃኑ፡ ዓለምና በጺሓቶ ዘላ ስነ-ፍልጠታዊ ምርምርን ቴክኖሎጂካዊ ምዕባለን እኹል ምስክር እዩ። ሃገራትን መንግስታትን ኣፍሪቃ ንወሳኒ ግደ ሰብ ኣብ ምዕባለን ዕቤትን ብምርዳእ፡ ብዘለወን ዓቕሚ ዜጋታተን ኣብ ምምሃርን ምስልጣንን ክገብርኦ ዝጸንሓን ዘለዋን ወፍሪ ኣቃሊልካ ዝርአ ኣይኮነን። እንተኾነ ምስ ባህልን ክብርታትን ኣፍሪቃ ዘይሳነ፡ ንክውንነት ኣፍሪቃ ዘየንጸባርቕ፡ ንፖሊሲታት ገዛእቲ ሓይልታት መሳርሒ ዝኸውን ዓይነት ስርዓተ-ትምህርቲ ብምዃኑ እዩ ግዲ፡ ኣብ ምዕባለ ኣፍሪቃን ሂወት ኣፍሪቃውያን ኣብ ምምሕያሽን ዘምጽኦ ለውጢ ብሓበን ዝዝረበሉ ኮይኑ ኣይጸንሐን። ብኣንጻሩ’ኳ ደኣ፡ ኣፍሪቃ ኣብ ምምዕባል ሰብኣዊ ዓቕሚ ዝያዳ ወፍሪ እንክትገብር፡ ዝያዳ እትኸስር ኣህጉር ኮይና እያ ጸኒሓ። ሓደ ኣብነት ናይ’ዚ ድማ ኣብ’ዚ ሕታም’ዚ እንዛረበሉ ፍልሰት-ኣእምሮ ኣፍሪቃውያን ክጥቀስ ይክኣል።
ፍልጠትን ክእለትን ዝዓጠቐ ዓቕሚ ሰብ